Udtalelse om Kommissionens forslag til Rådets afgørelse om fællesskabsstøtte til aktioner til fordel for ældre () (95/C 236/14)

Rådet for Den Europæiske Union besluttede den 27. april 1995 under henvisning til EF-traktatens artikel 198 at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Social-, Familie-, Uddannelses- og Kulturspørgsmål, som udpegede André Laur til ordfører. Sektionen vedtog sin udtalelse den 11. maj 1995.

Det Økonomiske og Sociale Udvalg vedtog på sin 326. plenarforsamling af 31. maj og 1. juni 1995, mødet den 31. maj 1995, enstemmigt følgende udtalelse.

1. Generelle bemærkninger

1.1. Rapporten, der evaluerer EF-aktionerne i Det Europæiske Ældreår, viser, at befolkningens aldring er en stor udfordring for alle medlemsstaterne. Som Kommissionen præciserer, var der i EU ved udgangen af 1994 70 millioner ældre over 60 år, hvilket svarer til omkring 20 % af den samlede befolkning. Ifølge visse prognoser kan procentdelen stige til 25 inden år 2020.

For at opfylde den forpligtelse, der er indgået i hvidbogen om »Europæisk social- og arbejdsmarkedspolitik - en vej frem for Unionen«, foreslår Kommissionen, at medlemsstaterne får støtte til at løse problemerne. Målet er:

- at styrke aktive pensionisters rolle og potentielle bidrag,

- at fremme god praksis vedrørende:

a) forbedring af ældre kvinders situation,

b) forvaltning af en aldrende arbejdsstyrke,

c) overgang fra arbejdsliv til pensionisttilværelse,

d) omsorg for ældre, som ikke kan klare sig selv, og disses adgang til plejeordninger,

- at fremme solidariteten mellem generationerne og integrationen af ældre, som risikerer at blive isoleret.

Foranstaltningerne omfatter støtte til tværnationale aktiviteter og partnerskaber, der sigter mod at fremme udveksling af information og erfaringer mellem medlemsstaterne og at fremme den bedste indsats over for befolkningsaldringen i hele Europa.

1.2. ØSU bifalder Kommissionens forslag til Rådets afgørelse om fællesskabsstøtte til aktioner til fordel for ældre, men beklager, at Kommissionen ikke har medtaget alle ØSU's forslag fra initiativudtalelsen af 25. november 1993 ().

Kommissionens forslag ligger dog i forlængelse af visse af de forslag, som ØSU formulerede i sin udtalelse af 25. november 1993 om »Ældres forhold i samfundet« (). Endvidere understregede ØSU i en udtalelse fra 1990 (), at Det Europæiske Ældreår burde føre til egentlige aktioner samt oprettelse af et europæisk net for udbredelse af nyskabende initiativer.

1.3. På baggrund af den til dels principielle kritik, der er blevet fremført mod programmer af denne art, herunder specielt med hensyn til anvendelsen af EF-traktatens artikel 235 som retsgrundlag, ønsker ØSU udtrykkeligt at slå fast, at sådanne programmer er nødvendige. De frembyder en fortræffelig mulighed for ikke blot at diskutere den socialpolitiske udvikling i de forskellige medlemslande, men også at finde frem til en samstemmende holdning på europæisk plan.

1.4. ØSU påpeger i denne forbindelse, at alderen og erhvervsaktivitetens ophør i intet tilfælde bør give anledning til forskelsbehandling, udstødelse eller lidelse. ØSU er derfor glad for, at Kommissionen lægger så stor vægt på de ældres deltagelse i samfundslivet, hvilket har stor betydning for samhørigheden i EU og derfor til stadighed bør stimuleres. ØSU understreger, at de ældre er et aktiv for medlemsstaterne.

1.5. Selv om ØSU finder det foreliggende handlingsprogram meget interessant, vil det dog henlede Kommissionens opmærksomhed på andre veje til at fremme de ældres medbestemmelse i spørgsmål, der vedgår dem. Man bør navnlig fremme disse menneskers aktive og ansvarlige deltagelse i beslutningerne på såvel det politiske som det samfundsmæssige område.

ØSU opfordrer derfor indtrængende Kommissionen til at fremme oprettelsen af en fællesskabspagt om de ældres fundamentale rettigheder, der ifølge ØSU's udtalelser fra 1992 og 1993 bør omfatte følgende emner:

- ældre arbejdstageres ret til uddannelse og omskoling,

- planlægning og forberedelse af pensionisttilværelsen,

- ældres deltagelse i samfundslivet: fri bevægelighed og ret til at få udbetalt pension i andre EF-lande, en ordentlig indkomst, ret til pension, indkomstrelaterede billetpriser for offentlige transportmidler, solidaritet mellem generationerne,

- ældrepleje og tilpasning af omgivelserne: ret til passende sundhedsydelser, til en bolig, plejehjem og faciliteter for ældre, hjemmehjælp, beskyttelse mod vold,

- visse sårbare befolkningsgruppers særlige behov: omsorg for ældre vandrende arbejdstagere, etniske minoriteter, ældre på landet, ældre kvinder, ældre der ikke kan klare sig selv.

1.6. ØSU beklager, at Kommissionen kun støtter »vertikale« initiativer. ØSU så gerne, at man prøvede at inddrage andre, så vidt muligt tværgående, foranstaltninger for ældre blandt Unionens aktioner.

1.7. ØSU ønsker desuden, at Kommissionen med sine støtteforanstaltninger inden for fremmedsprogsindlæring bidrager til at skabe et Europa, der virkelig er for alle borgere, også de ældre.

1.8. ØSU minder ligeledes Kommissionen om, at den bør fremme de ældres kendskab til de nye teknologier. Da disse teknologier både har positive og negative sider, bør det sikres, at de ikke medvirker til at udstøde de ældre, men tværtimod bidrager til at forbedre deres livskvalitet.

1.9. Endelig ønsker ØSU, at Kommissionen med de aktioner, den iværksætter og støtter, bidrager til bekæmpelsen af alle former for aldersfordomme. Der bør derfor sættes en debat i gang om de ældres rolle i forbindelse med udviklingen af familie- og samfundsmodeller.

2. Særlige bemærkninger

Artikel 1

2.1. ØSU stiller sig kritisk til den snævre ramme for EU's indsats i betragtning af ældreproblematikkens brede omfang og de krav, ØSU har formuleret i mange tidligere udtalelser. ØSU ønsker, at Kommissionens indsats for de ældre også kommer til udtryk i andre EU-programmer, f.eks. inden for offentlig sundhed i form af præventive foranstaltninger til sikring af sund aldring eller på transportområdet med foranstaltninger, der gør det lettere for ældre bevægelseshæmmede at anvende offentlige transportmidler, eller i forbindelse med EU's aktioner til fordel for turismen.

Artikel 2

2.2. ØSU fremhæver det hensigtsmæssige i at prioritere bestemte emner. Det mener, at der bør etableres en klar rammepolitik for aktionerne til fordel for ældre medborgere, således at menings- og informationsudvekslingen om de forskellige ældrepolitiske tiltag i medlemslandene fremmes med det formål på europæisk plan at realisere en konvergerende ældrepolitik i medlemslandene i samarbejde med organisationerne og de berørte selv og deres pårørende.

ØSU bifalder anerkendelsen af aktive pensionisters rolle og potentiale, som det har understreget gentagne gange (). Det konstaterer med tilfredshed, at Kommissionen vil fremme god praksis vedrørende omsorg for ældre, som ikke kan klare sig selv, samt deres adgang til plejeordninger. Det beklager dog, at der ikke i højere grad er taget hensyn til de ældres forbliven i egen bolig og deres adgang til en bolig, der er tilpasset deres særlige behov.

ØSU beklager desuden, at Kommissionen ikke har prioriteret omsorgen for ældre, der er sårbare og isolerede på grund af sygdom, etnisk oprindelse og/eller et isoleret eller vanskeligt miljø. ØSU foreslår desuden, at listen over prioriterede emner (artikel 2, stk. 2) suppleres med et punkt e) om initiativer, som Kommissionen kunne iværksætte til forbedring af ældres livskvalitet, samt med et punkt f) om iværksættelse af foranstaltninger, der fremmer de ældres aktive og ansvarlige deltagelse i samfundslivet.

Endelig foreslår ØSU, at der tilføjes et 4. mål, som sikrer, at der i alle aktioner inden for rammeprogrammet tages hensyn til spørgsmålet om køn, især ved udarbejdelsen af statistikker og valget af prioriterede emneområder.

Artikel 3

2.3. ØSU finder de foreslåede foranstaltninger til opfyldelse af målene i artikel 2 tilfredsstillende.

ØSU mener imidlertid, at emnerne for de sammenlignende undersøgelser (litra b)) bør have forbindelse med de prioriterede emneområder, der er beskrevet i artikel 2. Kommissionen bør støtte, at forskningen og de deraf følgende handlingsprogrammer knytter til ved praksis på området.

ØSU ønsker endvidere, at der afsættes tilstrækkelige midler til at sikre den størst mulige udbredelse af undersøgelsesresultaterne, både på EU-plan og på nationalt plan.

ØSU tilskynder kraftigt til udbygning af netværk for udveksling af erfaringer om afgrænsede emner som middel til at sikre udbredelse af kendskabet til god praksis på europæisk plan og opnå størst mulig samhørighed i vore samfund.

ØSU henleder Kommissionens opmærksomhed på de særlige behov, som navnlig ældre på landet og ældre vandrende arbejdstagere har, og understreger de ældres store betydning for videregivelsen af viden og færdigheder.

ØSU understreger, at det i første omgang er medlemsstaternes ansvar at iværksætte foranstaltninger til efterlevelse af de principper, der kommer til udtryk i denne udtalelse.

Artikel 4

2.4. Kommissionen bør inddrage repræsentanter for erhvervs- og samfundslivets forskellige grupperinger, især repræsentanter for ældreorganisationerne og for faglige og frivillige organisationer, i gennemførelsen af denne afgørelse.

Artikel 5

2.5. Det bør påses, at undersøgelser bestilt af Kommissionen ikke lægger beslag på en for stor del af de budgetterede midler.

Artikel 6

2.6.1. ØSU så gerne, at der blev oprettet et »Europæisk forum for ældre«, hvor europæiske, nationale, regionale og lokale organisationer kunne udveksle ideer om programmets gennemførelse og prioriterede emner.

Dette forum skulle også kunne styrke de ældres rolle i udviklingen af den europæiske idé og samarbejdet med organisationer, der repræsenterer andre befolkningsgrupper, således at solidariteten mellem generationerne fremmes.

ØSU så også gerne, at der oprettedes nationale og/eller tværnationale strukturer, som skulle bidrage til udveksling af erfaringer om god praksis og forberede møder mellem medlemsstaternes nationale, regionale og lokale organisationer.

2.6.2. Det rådgivende udvalg, som oprettes ifølge artikel 6, bør omfatte repræsentanter for erhvervs- og samfundslivets forskellige grupperinger, herunder navnlig ældreorganisationerne og de faglige og frivillige organisationer.

Artikel 7

2.7. Den i artiklen omtalte udveksling af informationer bør være så bred som muligt. F.eks. kan man informere de ældre direkte om emner som bosættelse i et andet EU-land, eller om udviklingen i medlemsstaternes politik på områder, der berører de ældre.

ØSU henleder endvidere Kommissionens opmærksomhed på betydningen af valget af medium, hvor der skal tages hensyn til de ældres kulturvaner.

Artikel 8

2.8. En midtvejsrapport, der evaluerer gennemførelsen og resultaterne af aktionerne, skal foreligge senest den 30. september 1998. Rapporten skal forberede Det Internationale Ældreår 1999 og indkredse de fremtidige indsatsområder.

2.9. Rapporten bør også forelægges Det Økonomiske og Sociale Udvalg.

Bruxelles, den 31. maj 1995.

Carlos FERRER

Formand for

Det Økonomiske og Sociale Udvalg

() EFT nr. C 115 af 9. 9. 1994, s. 14.

() EFT nr. C 34 af 2. 2. 1994, s. 61.

() EFT nr. C 225 af 10. 9. 1990.

() EFT nr. C 34 af 2. 2. 1994.